Potrivit Administraţiei Prezidenţiale, Consiliul Atlantic din SUA a decis să acorde acest premiu preşedintelui României ca o recunoaştere a carierei sale şi a rolului său de lider transatlantic şi european.
Iohannis este primul şef de stat european onorat cu această distincţie, în cei 24 de ani de la înfiinţarea sa, a mai informat Administraţia Prezidenţială.
Consiliul Atlantic este o prestigioasă organizaţie americană de tip "think tank", fondată în anul 1961, cu o activitate bogată în domeniul afacerilor internaţionale. Anual, Consiliul Atlantic premiază un număr restrâns de personalităţi care au contribuit la consolidarea relaţiei transatlantice în toate dimensiunile sale - politică, economică, securitate şi apărare, artă, activităţi umanitare etc.
Printre personalităţile cărora li s-a acordat de-a lungul timpului The Atlantic Council Distinguished Leadership Awards se numără preşedinţii Statelor Unite ale Americii George W. Bush (2018), William J. Clinton (2010) şi George H.W. Bush (2009), vicepreşedintele SUA Joseph R. Biden Jr. (2011) - actualul preşedinte al SUA, preşedinţii Comisiei Europene Ursula von der Leyen (2021) şi Jose Manuel Barroso (2014), prim-ministrul italian Mario Draghi (2022), cancelarul german Helmut Kohl (2009), prim-ministrul britanic Tony Blair (2008).
Preşedintele Klaus Iohannis efectuează marţi şi miercuri o vizită de la lucru la Washington. Marţi, şeful statului român a fost primit la Casa Albă de preşedintele Joe Biden.
Din delegaţia oficială care îl însoţeşte pe şeful statului în Statele Unite ale Americii fac parte ministrul Afacerilor Externe, Luminiţa Odobescu, şi viceprim-ministrul Cătălin Predoiu, ministru al Afacerilor Interne.